দীর্ঘদিন ধরেই অলিখিত বাসস্টপে পরিণত হয়েছে বিদ্যাসাগর সেতুর টোল প্লাজা। কলকাতার দিকে আসার পথে টোল প্লাজার ১০০ মিটার দূরে সেতুর উপরেই যাত্রী ওঠানামা করায় সরকারি-বেসরকারি বাস। ওই জায়গায় রাস্তা থেকে সেতুর উচ্চতা বেশি নয়। ফলে রেলিং টপকে সেতুতে উঠে বাসের জন্য দাঁড়িয়ে পড়েন যাত্রীরা। পাশাপাশি, কলকাতা থেকে হাওড়া যাওয়ার লেনে টোল প্লাজার কিছুটা আগে দু’জায়গায় যাত্রী ওঠানামা করায় বাস এবং ট্যাক্সি।
বিপদের আশঙ্কা থাকলেও বিন্দুমাত্র হেলদোল নেই যাত্রীদেরও। সেতুর উপর ১৮টি লেন পেরিয়ে একদিক থেকে অন্যদিকে যাতায়াত করেন যাত্রীরা। এমনকী, অনেকে শিশুদেরও স্কুলবাসে তোলেন সেখান থেকেই। সোমবারও টোল প্লাজার দু’দিকে একই দৃশ্য দেখা গিয়েছে। নিত্যযাত্রী শঙ্কর রায়ের বক্তব্য, ‘‘সেতুর কাছাকাছি বাসে ওঠার কোনও জায়গা নেই। তাই বাধ্য হয়েই সেতুর রেলিং টপকে বাসে উঠতে হয়।’’ একই কথা বলছেন আরেক নিত্যযাত্রী সৌমেন মান্না।
কলকাতা পুলিশের ডেপুটি কমিশনার (ট্র্যাফিক) ভি সলোমন নেশাকুমার বলেন, ‘‘সেতুর মাঝখানে বাসে ওঠানামার নিয়ম নেই। আমরা দেখতে পেলে কোনও লোককেই দাঁড়াতে দিই না। কিন্তু যাত্রীরাই তো কথা শোনেন না!’’ পুলিশকর্তা জানিয়েছেন, রবিবারের দুর্ঘটনার প্রেক্ষিতে সেতুর রাস্তা মেরামত, জোরাল আলো লাগানো-সহ বেশ কয়েকটি সুপারিশ পাঠানো হয়েছে ‘হুগলি রিভার ব্রিজ কমিশনার্সে’র (এইচআরবিসি) কাছে। এইচআরবিসি’র ভাইস চেয়ারম্যান সাধন বন্দ্যোপাধ্যায় বলেন, ‘‘পুলিশের সুপারিশ অনুযায়ী ব্যবস্থা নেওয়া হবে।’’
সোমবার সন্ধ্যায় টোল প্লাজার কাছে বালি বোঝাই একটি লরি উল্টে যায়। তাতে চাপা পড়ে মারা যান টোল প্লাজারই পাঁচ কর্মী। এদিন সন্ধ্যায় ওই পাঁচজনের দেহ টোল প্লাজায় আনা হয়। সেখানে গিয়েছিলেন হাওড়া সদরের তৃণমূল সভাপতি তথা রাজ্যের কৃষি বিপণনমন্ত্রী অরূপ রায়-সহ দলের কয়েকজন নেতা-কর্মী। মৃতদের পরিবারকে ক্ষতিপূরণের দাবিতে মন্ত্রীকে ঘিরে বেশ কিছুক্ষণ বিক্ষোভ দেখান টোল প্লাজার কর্মীরা। টোল আদায়ের দায়িত্বপ্রাপ্ত সংস্থার সঙ্গে কথা বলে ক্ষতিপূরণের আশ্বাস দিয়েছেন অরূপ।